CELEX: 32020R0436
Language: hu
Date: 2020-03-24 00:00:00
Title: A Bizottság (EU) 2020/436 rendelete (2020. március 24.) a 906/2009/EK rendeletnek az alkalmazási időszaka tekintetében történő módosításáról (EGT-vonatkozású szöveg)

25.3.2020   
               
               
                  HU
               
               
                  Az Európai Unió Hivatalos Lapja
               
               
                  L 90/1
               
            
         A BIZOTTSÁG (EU) 2020/436 RENDELETE
         (2020. március 24.)
         a 906/2009/EK rendeletnek az alkalmazási időszaka tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Szerződés 81. cikke (3) bekezdésének a vonalhajózási társaságok (konzorciumok) között létrejött megállapodások, döntések és összehangolt magatartások egyes csoportjaira történő alkalmazásáról szóló, 2009. február 26-i 246/2009/EK tanácsi rendeletre (1) és különösen annak 1. cikkére,
         a versenykorlátozó magatartásokkal és erőfölénnyel foglalkozó tanácsadó bizottsággal folytatott konzultációt követően,
         mivel:
         
                     (1)
                  
                  
                     A 906/2009/EK bizottsági rendelet (2) bizonyos feltételek mellett csoportmentességet engedélyez a vonalhajózási konzorciumoknak a Szerződés 101. cikke (1) bekezdésében foglalt tilalom alól. Az említett rendelet 2020. április 25-ig alkalmazandó.
                  
               
                     (2)
                  
                  
                     A 906/2009/EK rendelet bizottsági értékelése alapján és egy nyilvános konzultációt követően a Bizottság olyan információkat és adatokat gyűjtött, amelyek kellő bizonyossággal kimutatták, hogy a 906/2009/EK rendelet feltételeit teljesítő konzorciumok továbbra is megfelelnek az EUMSZ 101. cikkének (3) bekezdésében foglalt mind a négy feltételnek. A jelenlegi és a várható piaci körülmények között a konzorciumok csökkentik a költségeket a méretgazdaságosság, a szolgáltatások észszerűsítése és a hajók kihasználtságának javítása révén. A 906/2009/EK rendelet feltételeit teljesítő, konzorciumok közötti megállapodások esetében az említett költségcsökkentések méltányos része várhatóan eljut a fogyasztókhoz az egyazon konzorciumok tagjai közötti verseny (belső verseny) eredményeként, amit 30 %-os piaci részesedési küszöbérték egészít ki annak érdekében, hogy fenntartsák a kellő versenyt az egyes konzorciumok között (külső verseny). A 906/2009/EK rendelet feltételeit teljesítő, konzorciumok közötti megállapodások elengedhetetlenek e hatékonyságjavulás eléréséhez. A konténerszállító vonalhajózási tevékenységet folytató szereplők között nem létezik más, kevésbé korlátozó jellegű együttműködés, amely ugyanilyen előnyökkel járna. Végezetül a 906/2009/EK rendelet feltételeit teljesítő, konzorciumok közötti megállapodások a külső és a belső verseny miatt nem teszik lehetővé tagjaik számára, hogy a vonalhajózási szolgáltatások jelentős része tekintetében megszüntessék a versenyt az érintett piacokon. Ezért a konzorciumok csoportmentességére vonatkozó indokok, amelyek az érintett konzorciumok megvalósítását is elősegítik, továbbra is érvényesek.
                  
               
                     (3)
                  
                  
                     A 906/2009/EK rendelet terjedelmének és tartalmának meghatározásakor figyelembe vett feltételek kellően hasonlóak maradtak ahhoz, hogy e rendelet alkalmazását meg lehessen hosszabbítani.
                  
               
                     (4)
                  
                  
                     Annak érdekében, hogy a Bizottság figyelembe vehesse a piaci körülmények változásait, és a 246/2009/EK rendelet 2. cikkének (1) és (2) bekezdése szerinti bizottsági hatáskörökkel összhangban, a 906/2009/EK rendelet alkalmazási időszakát négy évvel meg kell hosszabbítani.
                  
               
                     (5)
                  
                  
                     A 906/2009/EK rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 906/2009/EK rendelet 7. cikkében a második mondat helyébe a következő szöveg lép:
            „Ezt a rendeletet 2024. április 25-ig kell alkalmazni.”
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. március 24-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 79., 2009.3.25., 1. o. Az EK-Szerződés 81. és 82. cikke helyébe 2009. december 1-jei hatállyal az EUMSZ 101., illetve 102. cikke lépett.
         
            (2)  A Bizottság 906/2009/EK rendelete (2009. szeptember 28.) a Szerződés 81. cikke (3) bekezdésének a vonalhajózási társaságok (konzorciumok) között létrejött megállapodások, döntések és összehangolt magatartások egyes csoportjaira történő alkalmazásáról (HL L 256., 2009.9.29., 31. o.).